Regionsudvalgets udtalelse om "Meddelelse fra Kommissionen om Effektiv investering i uddannelse og erhvervsuddannelse: en absolut nødvendighed for Europa"

(2004/C 73/04)

REGIONSUDVALGET HAR -

under henvisning til Kommissionens meddelelse om "Effektiv investering i uddannelse og erhvervsuddannelse: en absolut nødvendighed for Europa" (KOM(2002) 779 endelig),

under henvisning til Kommissionens beslutning af 11. februar 2003 om under henvisning til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 19. november 2002 om at henvise det forberedende arbejde til Underudvalget for Kultur og Uddannelse,

under henvisning til Regionsudvalgets udtalelse om Kommissionens meddelelse om "Europæiske benchmarks for uddannelse og erhvervsuddannelse: opfølgning på Det Europæiske Råds møde i Lissabon" (CdR 349/2002 fin)(1),

under henvisning til Regionsudvalgets udtalelse om "Handlingsplan for eLearning - Overvejelser om fremtidens uddannelse" (CdR 212/2001 fin)(2),

under henvisning til, at Det Europæiske Råd på mødet i Barcelona i marts 2002 udtrykte anerkendelse af "Arbejdsprogrammet om uddannelsessystemernes fremtidige mål" og det specielle mål vedrørende "den bedst mulige anvendelse af ressourcerne", der bygger på den opfordring, som Det Europæiske Råd fremsatte på sit møde i Lissabon, til at foretage øgede investeringer i menneskelige ressourcer og sikre en retfærdig og effektiv fordeling af de midler, der er til rådighed,

under henvisning til Regionsudvalgets udtalelse om "Aktionsplan vedrørende færdigheder og mobilitet" (CdR 138/2002 fin)(3),

under henvisning til Regionsudvalgets udtalelse om Kommissionens meddelelse om "For et kundskabernes Europa" (CdR 432/97 fin)(4),

under henvisning til Regionsudvalget udtalelse om Kommissionens meddelelse om "Realiseringen af et europæisk område for livslang læring" (CdR 49/2002 fin)(5),

under henvisning til Regionsudvalgets udtalelse "Handlingsplan for eLearning - Overvejelser om fremtidens uddannelse" (CdR 314/2000 fin)(6),

under henvisning til Regionsudvalgets udtalelse om "Et flerårigt program (2004-2006) for effektiv integrering af informations- og kommunikationsteknologi (ikt) i uddannelses- og erhvervsuddannelsessystemerne i Europa (eLearning-programmet)" (CdR 73/2003 fin)(7),

under henvisning til Regionsudvalgets udtalelse om "Fællesskabets handlingsprogram for almen uddannelse - SOCRATES, Fællesskabets handlingsprogram inden for erhvervsuddannelse - LEONARDO DA VINCI, Fællesskabshandlingsprogrammet for ungdomsanliggender - Ungdom for Europa" (CdR 226/98 fin)(8),

under henvisning til Regionsudvalgets udtalelse om "Uddannelsessystemernes konkrete fremtidige mål" (CdR 89/2001 fin)(9),

under henvisning til forslag til Regionsudvalgets udtalelse (CdR 86/2003 rev. 2), som blev vedtaget af Underudvalget for Kultur og Uddannelse den 11. juli 2003 med Giovanni Mastrocinque, formand for provinsrådet for Benevento (IT, PPE) som ordfører,

og ud fra følgende betragtninger,

1) Det står efterhånden klart, at enkeltpersoners viden, færdigheder og evner i dagens samfund repræsenterer en "humankapital", der på et tidspunkt, hvor alle faktorer i verdensøkonomien er foranderlige størrelser, udgør den primære kilde til velstand.

2) En forbedring af "humankapitalen" har derfor betydning for borgernes og landenes fremgang og velstand og er et middel til at sikre modenhed og solidaritet over for de demokratiske institutioner og til at skabe en god grad af social samhørighed.

3) At garantere alle borgere en uddannelse af god kvalitet er derfor i dag blevet en højtprioriteret målsætning for alle regeringer og er altafgørende for opnåelsen af det strategiske mål, der blev opstillet for medlemsstaterne om "at gøre Den Europæiske Union til den mest konkurrencedygtige og dynamiske, videnbaserede økonomi".

4) Det står klart, at vidensamfundets nye krav, globaliseringsprocesserne, de nye grundlæggende færdigheder, der omfatter IT-kundskaber, kendskab til fremmedsprog og iværksætterkultur, sociale kompetencer og det at lære at lære, kræver nogle gennemgående strukturelle ændringer og en radikal ændring af indholdet og undervisningsformen på det almene og erhvervsfaglige uddannelsesområde.

5) Udvidelsen af aktionsområdet til globalt plan afkorter uddannelsers "anvendelige" livscyklus og betyder krav om livslang læring.

6) Den regionale og lokale dimension af læring er fremhævet som et af seks nøgleelementer for strategierne for livslang læring i Europa -

på den 52. plenarforsamling den 19. og 20. november 2003 (mødet den 20. november) enstemmigt vedtaget følgende udtalelse.

1. Regionsudvalgets bemærkninger

Regionsudvalget

1.1. værdsætter Kommissionens initiativ til at behandle spørgsmålet om investering i uddannelse og erhvervsuddannelse i et bredere perspektiv og med udgangspunkt i tre vigtige elementer: forskning, livslang læring og den europæiske beskæftigelsesstrategi og på baggrund af de nye krav, der er en følge af vidensamfundet, globaliseringen, EU-udvidelsen og den ugunstige demografiske udvikling;

1.2. er enigt i, at for så vidt angår det overordnede investeringsniveau, lider EU af underinvestering i menneskelige ressourcer. Det gælder for såvel den offentlige finansiering, hvor der ikke kan konstateres nogen opadgående tendens, som for den private finansiering, hvor der er et klart underskud inden for nøgleområder som f.eks. videregående uddannelse, voksenuddannelse og efter- og videreuddannelse;

1.3. deler Kommissionens bekymring for, at EU-udvidelsen vil forværre både denne mangel på investeringer og forskellene mellem EU's regioner;

1.4. finder det rigtigt, at stigningen i investeringerne skal komme fra en kombination af en bedre udnyttelse af de eksisterende midler, fra nye målrettede offentlige investeringer og fra større private bidrag;

1.5. støtter Kommissionens holdning, når den slår fast, at det er vigtigt at holde sig til de fastsatte målsætninger for uddannelse og erhvervsuddannelse for at opnå det strategiske mål, der blev fastlagt i Lissabon.

2. Regionsudvalgets henstillinger

Eksisterende ressourcer skal anvendes mere effektivt (5)

Regionsudvalget

2.1. ser det som et vigtigt mål at foretage en målrettet og effektiv kanalisering af ressourcerne inden for hele spektret af formel, ikke-formel og uformel læring for alle aldersgrupper;

2.2. bemærker, at netop i de første skoleår lægges kimen til problemer med elever, der dumper eller falder fra.

Virkningerne af den "målstyrede proces" med hensyn til investeringer

Regionsudvalget

2.3. finder det afgørende nødvendigt, at medlemsstaterne iværksætter en intern undersøgelse for at indkredse eventuelle ineffektive områder, og at de iværksætter tiltag, der kan sikre en bedre udnyttelse af ressourcerne;

2.4. er enigt i indholdet af arbejdsprogrammet om uddannelsessystemernes fremtidige mål og i prioriteringen af investeringsområder;

2.5. foreslår, at man blandt de prioriterede investeringsområder giver førsteprioritering til investeringer i uddannelse for at fastholde undervisningspersonalet;

2.6. understreger, at kvaliteten af de almene og erhvervsfaglige uddannelser i al væsentligt afhænger af kvaliteten af undervisningspersonalets uddannelse;

2.7. foreslår, at undervisernes uddannelse skal tage udgangspunkt i følgende hovedpunkter:

- behovet for en reelt uddannende skole, som underviser i, hvordan man lærer og bevidst opbygger sin viden,

- en didaktisk metode, hvor læreren har rollen som katalysator for indlæringen i et interaktivt elev-lærerforhold, der respekterer den enkelte elevs indlæringsrytme og -måde og som forebygger tilpasningsproblemer,

- evnen til at sætte brugen af IKT, undervisningsmetoder, indlæring og den specifikke pædagogiske kontekst i relation til hinanden,

- brugen af IKT og eLearning til udveksling af erfaringer og til udbredelse af god praksis mellem de forskellige uddannelsessteder,

- evnen til at iværksætte uddannelsesforløb, der uddanner til mobilitet, forenelighed og iværksætterkultur;

2.8. mener, at investeringer i IKT er særdeles produktive og ser dem som et væsentligt potentiale, hvad angår forbedring af de almene og erhvervsfaglige uddannelser. De giver adgang til livslang læring, fremmer kulturudvekslinger og tillæring af fremmedsprog, og de dækker også andre højtprioriterede områder, såsom bred adgang til livslang læring og inddragelse i et aktivt borgerskab;

2.9. understreger, at investering i sådanne teknikker og i IKT og eLearning er en væsentlig forudsætning for tilpasningen af de almene og erhvervsfaglige uddannelsessystemer til kravene i vidensamfundet og den europæiske samfundsmodel, eftersom:

- brugen af Internet forudsætter et godt kendskab til modersmålet og andre fremmedsprog samt grundlæggende IT-kundskaber,

- det hermed er muligt at hjælpe geografisk ugunstigt stillede grupper med at erhverve sig de nye færdigheder, der kræves i vidensamfundet,

- informations- og kommunikationsteknologierne ligeledes gør det muligt at iværksætte venskabsprojekter mellem skoler via Internet og skabe partnerskaber mellem skoler fra forskellige EU-lande samt starte en interkulturel dialog;

2.10. understreger det fornuftige i også at investere i vejlednings- og rådgivningstjenesterne.

Håndtering af ineffektive områder

Regionsudvalget

2.11. finder det nyttigt at opstille en fælles liste over mulige kilder til ineffektivitet med henblik på en undersøgelse i de enkelte medlemsstater;

2.12. fremhæver, at der på alle ineffektive områder er problemer med stive læseplaner, dårlig undervisning, begrænset forbindelse mellem undervisningsverdenen og erhvervslivet, stive administrative strukturer, den udbredte opfattelse, at efter- og videreuddannelse opfattes som den næstbedste løsning, og begrænset forbindelse mellem erhvervsuddannelser og erhvervsliv;

2.13. mener, at der er behov for en revision af læseplaner og strukSturer for at fremme kvaliteten og relevansen af uddannelsesmuligheder, som er tilpasset vidensamfundets krav og er tilgængelige for alle.

Effektiv ressourcestyring

Regionsudvalget

2.14. mener, at det styrker effektiviteten inden for uddannelsesområdet, hvis beføjelserne for tilrettelæggelse af uddannelser og ansvaret for uddannelsesressourcerne overføres til det lokale og regionale niveau (uddannelsesmæssig decentralisering). Samtidig bør man lægge vægt på at udvide udbuddet af uddannelser og gøre undervisningsindholdet mere fleksibelt ved at uddelegere ansvaret for disse områder, såvel som forvaltningen af de menneskelige og finansielle ressourcer, også til skoler med selvforvaltning;

2.15. henviser til den seneste internationale forskning (TIMSS/PISA), som viser, at kvaliteten af elevernes resultater ikke blot hænger sammen med en decentralisering af uddannelsen, men også med skolernes interne ideologi og kultur. Udvalget kræver, at man fokuserer på, hvordan der kan udvikles en mere fleksibel ånd i skolerne, f.eks. mulighederne for at udvælge og forvalte eget personale, samt et ansvar for anvendelsen af skolernes driftsressourcer og for udvælgelsen af de bedste undervisnings- og organisatoriske modeller;

2.16. tilskynder til større inddragelse af brugerne: hjemmene og virksomheder, der opererer i det lokale erhvervsliv og får gavn af den højere kvalitet af det uddannede personale;

2.17. foreslår iværksættelse af en række systematiske sammenligninger med andre skoler og andre skolesystemer med henblik på samarbejde og gensidig vækst for at fremme mekanismer til ansvarliggørelse, samarbejde, konkurrence og innovation;

2.18. mener, at der bør fastsættes kvalitetsstandarder for at sikre lighed og kønsintegration;

2.19. understreger det hensigtsmæssige i, at kvaliteten omsættes til parametre for metodetiltag, operationelle og organisatoriske programmer og andre tiltag, som muliggør passende planlægning og kontrolinstrumenter;

2.20. ønsker større investering i uddannelse af de lokale myndigheder, skoleadministratorer og lærere i effektiv ressourcestyring og fastsættelse af et kontrolsystem, der kan sikre og kontrollere kvaliteten af systemet på alle niveauer.

Regionsudvalget

2.21. mener, at en anden vigtig faktor for at genskabe effektivitet og opfylde målsætningerne er iværksættelse af partnerskabsstrategier, som kan sikre kvaliteten af uddannelse i perspektivet om livslang læring;

2.22. mener, at det bør tages med i overvejelserne, at kvalitet kun eksisterer, hvis andre også betragter den som sådan. Inddragelse og udvikling af frivilligt arbejde i hjemmene og erhvervslivet kan bidrage til at udbrede og opfatte kvalitet;

2.23. understreger, at inddragelse af lokale partnere, der yder et økonomisk bidrag, og hvor det ikke må være muligt at stille betingelser til uddannelsestiltaget, kan fremme såvel elevernes som undervisernes produktivitet;

2.24. opfordrer til at udbrede opfattelsen af, at et bedre uddannet personale er en investering for alle;

2.25. ser med tilfredshed på forslaget om at tilskynde erhvervslivet til at finansiere eller medfinansiere udstyr, legater og uddannelsesaktiviteter for at tiltrække studerende, elever eller lærlinge især på områder, hvor der mangler kvalificeret arbejdskraft.

Koordinering af indsatsen

Regionsudvalget

2.26. anser koordinering af de forskellige ministerier for uddannelse, beskæftigelse, forskning og miljø som en væsentlig forudsætning for at genskabe effektiviteten, så man undgår opsplittede tiltag og spredning af ressourcer;

2.27. finder det især nyttigt med en koordineret tilgang mellem de ansvarlige uddannelsesmyndigheder og de myndigheder, der har ansvaret for forskning og innovation, i lyset af de to ambitiøse mål fra mødet i Barcelona om at øge F& U-udgifterne og tilskynde erhvervslivet til at finansiere 2/3 heraf;

2.28. mener, at fastsættelsen af nationale og europæiske Benchmarks er et uundværligt middel for det enkelte land til at måle dets egne resultater i forbindelse med de detaljerede målsætninger for de europæiske uddannelses- og erhvervsuddannelsessystemer og holde dem op mod andre landes resultater.

Investeringer skal forankres i en europæisk sammenhæng, hvis de skal være effektive

Regionsudvalget

2.29. understreger, at nærhedsprincippet har sin berettigelse, men det bør understreges, at de enkelte medlemsstaters reformer på harmonisk vis skal indgå i en større europæisk ramme;

2.30. finder det nyttigt, at der opstilles en klar og stabil ramme for målsætninger på EU-plan, som alle er enige om, og som kan styrke udviklingen af uddannelsessektoren på nationalt plan og tilføre uddannelserne større gennemsigtighed, sammenlignelighed og konkurrenceevne;

2.31. foreslår, at det vil være passende for den enkelte medlemsstat at optage udlændinge i de organer, som skal sikre kriteriernes kvalitet og kompatibilitet: ekstern attestering af niveauet (f.eks. ECDL - TRINITY the international examinations board);

2.32. er overbevist om, at den mest presserende reform er fornyelse af læseplaner for at sikre kontinuitet og kombinationsmuligheder med vægt på de nye basisfærdigheder og hensyntagen til samfundets og erhvervslivets behov:

2.33. håber, at der så hurtigt som muligt bliver skabt et gennemsigtigt, brugervenligt og pålideligt system til anerkendelse af eksamener og kvalifikationer, der er attesteret i et hvilket som helst EU-land.

Bruxelles, den 20. november 2003.

Albert Bore

Formand for

Regionsudvalget

(1) EUT C 244 af 10.10.2003, s. 50.

(2) EFT C 19 af 22.1.2002, s. 26.

(3) EUT C 73 af 26.3.2003, s. 30.

(4) EFT C 180 af 11.6.1998, s. 49.

(5) EFT C 278 af 14.11.2002, s. 26.

(6) EFT C 144 af 16.5.2001, s. 34.

(7) EUT C 244 af 10.10.2003, s. 42.

(8) EFT C 51 af 22.2.1999, s. 77.

(9) EFT C 19 af 22.1.2002, s. 23.